Dr. Lalitaa Suglani

Túlműködő
szorongás

Ötlépéses útmutató a belső pánik
leküzdéséhez és a kiteljesedéshez

ÉDESVÍZ KIADÓ
BUDAPEST

A fordítás az alábbi kiadás alapján készült:

Dr. Lalitaa Suglani / HIGH-FUNCTIONING ANXIETY

Originally published in 2024 by Hay House UK, Ltd.

A Hay House-rádió a www.hayhouseradio.com
internetes oldalon érhető el.

Fordította

Kovács Elvira

Szerkesztette

Besenyő Viktória

Olvasószerkesztő

Ligeti Szilvia

Copyright © Dr. Lalitaa Suglani, 2024

Hungarian translation © Kovács Elvira, 2024

Hungarian edition © Édesvíz Kft., 2024

Cover design © Édesvíz Kft., 2024

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Műszaki vezető: Ortutay Judit

Tipográfia: Szász Julianna

Borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-620-8

MOBI ISBN 978-963-507-621-5

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

A gyógyulás útja a megbocsátáson és a felelősségvállaláson keresztül vezet az árnyékból a fénybe. Valóságos újjászületés ez a folyamat, amely során összerakjuk a darabkáinkat, hogy egésszé váljunk.

Tartalom

Bevezetés

Mi az a túlműködő szorongás?

Hogyan épül fel ez a könyv?

Az öt lépés bemutatása

I. RÉSZ LESZOKÁS

1. lépés: Ismerd fel a mintákat, és tárd fel rejtett énedet!

A túlműködő szorongás megértése

A HFA és a fokozott érzékenység

Rejtett énünk

A HFA és az elutasítástól való félelem

Önismeret

A HFA tünetei

A HFA két arca

2. lépés: Fejtsd meg a mintákat, leplezd le a hiedelmeket, és nézz szembe az árnyékos oldaladdal!

Térj vissza a múltba, hogy legyen jövőd!

A két oldal integrálása

Miért fontosak a gyermekkori élmények?

Alaphiedelmek

Az alaphiedelmek rétegei

Kötődési stílusok

Maslow szükséglethierarchiája

Szükségleteink és a HFA-hoz társuló perfekcionizmus

A hitelesség felé

Megfeleléskényszer

Valódi éned felébresztése

Az önismereti út

II. RÉSZ TANULÁS

3. lépés: Kapcsolódj önmagadhoz, és lépj túl a félelmeiden!

Viselkedésmintáink megértése

Újrakapcsolódás a legbelső éneddel

A HFA-eszköztár

4. lépés: Fogadd el az érzékenységedet, és szerezd vissza az önbizalmadat!

Az érzékenységed felvállalása

Mihez kezdj az érzékenységeddel?

A HFA és az egészséges határok

A félelem újragondolása

Az érzelemkitörés kezelése

Az önismeret nyomában járó bánat és veszteség

A pihenés ereje

5. lépés_ Együttérzés önmagaddal

Írd meg a saját szabálykönyvedet!

Tizenkét képesség a gyarapodáshoz

Zárszó

Szerződés önmagaddal

Köszönetnyilvánítás

Felhasznált irodalom

A szerzőről

Méltatások

Bevezetés

Tisztán emlékszem a pillanatra, amikor úgy döntöttem, végre szembe-nézek az árnyékos részemmel. Második generációs brit bevándorlóként és egy nemzeti kisebbség tagjaként nőttem fel, két kultúra között. Ez az egész életemre rányomta a bélyegét, és miközben próbáltam megbirkózni a helyzettel, túlműködő szorongás alakult ki nálam. Felnőttkoromra már tele voltam szégyennel, ami az elrejtésére irányuló minden igyekezetem ellenére kezdett túlnőni rajtam.

Azt hittem, komoly baj van velem. A bennem lévő kritikus hang egyre erősödött, végül már a tükörbe is nehezemre esett belenézni. Próbáltam kezelni az érzéseimet, de csak most látom, mennyire egészségtelen módon. Akkoriban nem tudtam, mi történik velem; csak abban voltam biztos, hogy hülye vagyok, és szánalmas. Mivel azonban nem akartam, hogy mások is észrevegyék, mindent megtettem, hogy ez az oldalam rejtve maradjon.

A problémáimra azt a „megoldást” találtam, hogy igyekeztem „sikeressé” válni, pedig a gondjaim hátterében az értékrendem és a másokkal való értelmes kapcsolatok hiánya állt. Bár a sikerre törekvésem teljesen kimerített, nem tudtam, mi mást tehetnék. Féltem segítséget kérni, mert nem akartam elárulni, mennyire elcseszett vagyok. Évekig küzdöttem azért, hogy bizonyos részeket elnyomjak magamban, de bárhogy igyekeztem, mindig megtalálták a módját, hogy újra felbukkanjanak. Végül nem volt más választásom, mint az, hogy a sötétségből felhozzam őket a fényre. És amit akkor láttam, az megváltoztatta az életemet.

MI AZ A TÚLMŰKÖDŐ SZORONGÁS?

Mielőtt belekezdenénk a témába, szeretném tisztázni, hogy a túlműködő szorongás – avagy HFA (high-functioning anxiety), ahogyan ebben a könyvben fogok rá utalni – nem azonos a debilizáló szorongással, amit általában olyan szorongásként definiálnak, amely elég súlyos ahhoz, hogy megbénítson minket, és ne legyünk képesek dolgozni, gondoskodni magunkról, vagy fenntartani a kapcsolatainkat. A hozzám hasonló, HFA-ban szenvedő emberek belül élik meg a szorongásuk tüneteit, miközben látszólag hatékonyan menedzselik az életüket. A „jónak” tartott oldalunkat megmutatjuk a világnak, az „igazi” oldalunkat – a szorongó énünket pedig elrejtjük, mert nem akarjuk, hogy mások lássák.

Az amerikai National Health Institute of Mental Health becslései szerint a felnőttek 31 százaléka tapasztal meg az élete során valamilyen szorongásos zavart.[1] Az Egyesült Királyságban 2022–2023-ban a nők 37 százaléka, illetve a férfiak 30 százaléka számolt be magas szintű szorongásról.[2]

A szorongással élők jelentős része valószínűleg túlműködő szorongásban szenved, ennek ellenére jelenleg a HFA orvosilag nem elfogadott szorongásos zavar. Ez állítólag arra vezethető vissza, hogy az érintettek rendszerint viszonylag jól funkcionálnak a mindennapokban, pedig a HFA-nak rendkívül súlyos hatásai lehetnek: befolyásolják az életminőséget, és az érintetteken elhatalmasodhat a magány és az elszakadás érzése.

A HFA abban az érzésben gyökerezik, hogy nem vagyunk „elég jók”. A túlműködő szorongásban szenvedő emberek gyakran rátermettnek és eredményesnek tűnnek, de belül mély aggodalmat és önbizalomhiányt élnek át, valamint rettegnek a kudarctól. Ennek eredményeképpen gyakran hihetetlenül magas követelményeket támasztanak önmagukkal szemben, és az életük különböző területein folyamatosan a tökéletességre törekszenek. Általában mi vagyunk azok, akik elintézik a dolgokat, és gondoskodnak arról, hogy mindenkivel minden rendben legyen. Kívülről úgy látszik, mintha minden simán menne, erősnek és rendezettnek tűnünk, ám belül – ahová senki más nem láthat be – más a helyzet.

Az elégtelenségtől való félelem arra készteti a HFA-val élőket, hogy túlteljesítsenek és kitűnjenek, méghozzá azért, hogy a külső megerősítések bizonyítsák az értékességüket. Félünk az ítélkezéstől, és képtelenek vagyunk nemet mondani másoknak, vagy cserben hagyni embereket – azt gondoljuk, ez az egyetlen módja annak, hogy elfogadjanak és szeressenek minket. Az eredményeink ellenére azonban továbbra is az az érzés motoszkál bennünk, hogy nem vagyunk elég jók, nem érünk fel az elvárásokhoz, vagy a lelkünk mélyén azt hisszük, valami baj van velünk. Az ettől való félelem állandó stressz- és szorongásforrássá válik, és olyan viselkedésmintákhoz vezet, mint a túlhajszoltság, a túlkombinálás és az önkritika.

Érdekes, ugyanakkor zavarba ejtő módon pszichológusként azt tapasztalom, hogy bár sokan tudnak azonosulni a túlműködő szorongás fogalmával, nem egészen értik a mögötte meghúzódó okokat, sőt gyakran határozottan állítják, hogy igenis értékesnek tartják magukat.

Fontos megértenünk, hogy ha magabiztosnak és elégedettnek érezzük magunkat, az nem feltétlenül jelenti azt, hogy a tetteinket nem félelmen alapuló motivációk mozgatják – csak nem biztos, hogy ezt észrevesszük. Alapvető problémáink gyakran a tudatalattink mélyén rejtőzködnek, mi pedig csak az önismeretünk felszínét kapargatjuk. Az a célom, hogy e könyv segítségével a lehető legmélyebbre ássunk annak érdekében, hogy felfedezzük és elfogadjuk valódi önmagunkat.

Most talán azt kérdezed, miért kellene mindezt felfedezned, ha boldog vagy úgy, ahogy vagy. Nos, azért, mert a túlműködő szorongás megakadályozza, hogy teljes életet éljünk. Korlátoz minket, arra késztet, hogy biztosra menjünk, és elrejtsük önmagunk egy részét a világ elől. A HFA a félelemben gyökerezik: félünk attól, hogy mások meglátják „igazi” énünket, pedig a belső harcunkat önmagunkkal vívjuk, nem másokkal.

Végül elérjük azt a pontot, amikor elegünk lesz abból, hogy állandóan rejtett szorongással élünk – ami, saját tapasztalatból mondom, rendkívül magányos és kimerítő állapot. Rájövünk, hogy nincs más lehetőségünk, mint megkeresni a szorongásunk okát, és ráébredünk, hogy az ok éppen az, ami elől eddig menekültünk.

Értékességünk elismerése

Gyakran az a legnehezebb, hogy elfogadjuk: valami nem stimmel. Az egyetlen módja annak, hogy előrelépjünk, ha őszinték vagyunk önmagunkhoz, ahelyett, hogy elmenekülnénk, vagy érzelmi pajzs mögé bújnánk. A folyamat ijesztőnek tűnhet, de jobb, mint ha továbbra is szorongással élnénk. Itt az ideje, hogy személyes felelősséget vállaljunk, és valódi énünkké fejlődjünk.

Ahogyan az eső megtisztítja a földet, és serkenti a növények fejlődését, úgy a felbukkanó kihívások is képesek megtisztítani a lelkünket, és megvilágítani az utat. A sötétségben ott rejlik a gyarapodás és az átalakulás lehetősége. Lehet, hogy a viharok megtépáznak, de egyben formálják is azt a személyt, akivé válnunk kell. Bízzunk a folyamatban, mert amikor a vihar elül, erősebben és bölcsebben kerülünk ki belőle, és közelebb leszünk valódi önmagunkhoz.

Ez persze nem könnyű. Munkát kell fektetnünk bele, amelynek az is része, hogy őszinték vagyunk önmagunkkal és az érzéseinkkel kapcsolatban. Nincs gyors megoldás, hiszen életmódváltásról van szó, de hidd el, megéri. Ahogyan a bebábozódott hernyó a gubójában várakozva a metamorfózis különböző szakaszain megy keresztül, úgy mi is mélyre hatolunk és elidőzünk magunkban, miközben felkészülünk a változásra. Szeretném, ha elég értékesnek éreznéd magad, és nem vívódnál tovább a gondolataiddal. Számtalanszor megfigyeltem ezt a folyamatot a gyakorlatban a klienseimnél, de még mindig ámulatba ejt, hogy minden megváltozik, mihelyt valóban átlátják a gondolataikat. Az élet nem arról szól, hogy igyekeznünk kell másoknak megfelelni, hanem arról, hogy együttérzéssel és szeretettel forduljunk önmagunk felé, és képesek legyünk egyszerűen csak lenni.

Gyakran érezzük azt, hogy alkalmatlanok vagyunk, vagy nem felelünk meg egy bizonyos mércének. Az igazság azonban az, hogy eredendően elég jók vagyunk, úgy, ahogy vagyunk. Az értékünk nem függ külső teljesítményektől, mások megerősítésétől vagy attól, hogy milyenek vagyunk a többiekhez képest. Olyan egyedi tulajdonságokkal, erősségekkel és adottságokkal rendelkezünk, amelyek értékessé, szeretetre és elfogadásra méltóvá tesznek minket.

HOGYAN ÉPÜL FEL EZ A KÖNYV?

Értékességünk felismerésével megnyílik előttünk a lehetőség, hogy együttérzést és elfogadást érezzünk önmagunk iránt, és megteremtsük belső békénket. Ha felismerjük, hogy születésünktől fogva, eredendően jók vagyunk, elengedhetjük az állandó küzdelem és a perfekcionizmus szükségességét, és helyette kedvességgel és szeretettel fordulhatunk valódi énünk felé. Minden megváltozik, ha eljutunk arra a pontra, hogy belátjuk, már most is elég jók vagyunk, pusztán azért, mert önmagunk vagyunk.

Azért írtam ezt a könyvet, hogy felnyissam a szemed, megismertesselek a túlműködő szorongással, és ellássalak a szükséges eszközökkel ahhoz, hogy lecsendesíthesd a belső pánikot, egyensúlyra találhass, és kiteljesedhess. Részletesen el fogom magyarázni, mi az a HFA, illetve hogyan azonosíthatod a tüneteit és a viselkedésmintáit a saját életedben. Végül segítek abban, hogyan tehetsz magadévá egyfajta új életszemléletet.

Pszichológiai megközelítésemmel – amely különféle gyakorlatokat, eszközöket és önvizsgálatra késztető kérdéseket foglal magában – a benned lévő erőt és ellenálló képességet arra fogod használni, hogy szembenézz a félelmeiddel, és legyőzd a szorongásodat. Képes vagy rá – mindez karnyújtásnyira van tőled, és igenis megérdemled. Lépj túl a jelenlegi határaidon!

AZ ÖT LÉPÉS BEMUTATÁSA

A könyv ötlépéses útmutatót tartalmaz a túlműködő szorongás kezeléséhez, és két részre tagolódik. Az I. rész, a Leszokás az 1. és 2. lépést tartalmazza. Amikor végigvezetem az ügyfeleket a HFA leküzdésének folyamatán, először abban segítek nekik, hogy felismerjék, tényleg túlműködik bennük a szorongás, majd abban, hogy megértsék, miért. Ha ezt nem látják tisztán, csak a tüneteket kezeljük, ahelyett, hogy a kiváltó okot céloznánk meg – ami a félelem. A leszokás azt jelenti, hogy újból kapcsolódunk önmagunkhoz, kiderítjük, honnan ered a félelem, majd kitöröljük az emlékezetünkből az ebből eredő viselkedést.

A Tanulás című II. rész a 3–5. lépést tartalmazza, és megmutatja, hogyan léphetünk újra kapcsolatba önmagunkkal. Megtanuljuk, hogyan legyünk úrrá a HFA-val járó fokozott érzékenységen, hogyan bízzunk önmagunkban és mutassunk együttérzést önmagunk iránt. Az öt lépés a következő:

1. lépés: Ismerd fel a mintákat, és tárd fel rejtett énedet! A túlműködő szorongás részletes bemutatásából megtudod, mi is ez, honnan ered, és hogyan nyilvánul meg az alapvető viselkedésmintákban.

2. lépés: Fejtsd meg a mintákat, leplezd le a hiedelmeket, és nézz szembe az árnyékos oldaladdal! Mélyebbre ásunk, hogy azonosíthasd magadban ezeket a viselkedésmintákat, így megtudod, miből fakadnak, és megértheted, miért élsz úgy, ahogyan élsz.

3. lépés: Kapcsolódj önmagadhoz, és lépj túl a félelmeiden! Ez a fejezet átfogó eszköztárat kínál, amely segítségével kezelheted a félelmedet, a szorongásodat és az önbizalomhiányodat.

4. lépés: Fogadd el az érzékenységedet, és szerezd vissza az önbizalmadat! Megtanítom neked, hogyan állíthatsz fel egészséges határokat, amelyek megvédenek, miközben a HFA-val járó fokozott érzékenységgel küzdesz.

5. lépés: Együttérzés önmagaddal. Elsajátítod azt a képességet, hogy kedvesen bánj magaddal, és felfedezheted a fejlődés lehetőségét a 12 fegyver segítségével.

A könyvben a HFA-val kapcsolatos saját tapasztalataimra támaszkodom, valamint arra a tudásra, amit az évek során az ügyfelekkel folytatott terápiás munka során szereztem. Számos kliensem esettanulmányát is megosztom, amelyek szemléltetik a túlműködő szorongást tükröző viselkedést. (A neveket és a történeteket a titoktartás érdekében megváltoztattam.) Megtudhatod, hogyan nézhetsz szembe a múltaddal, miként befolyásolja a múlt a jelenedet, és hogyan teremthetsz teljesebb és tartalmasabb jövőt.

Én szerencsés vagyok, mert találtam egy terapeutát, akivel eléggé biztonságban éreztem magam ahhoz, hogy szembe merjek nézzek a démonjaimmal és a szorongásaimmal. Most is emlékszem, milyen felemelő érzés volt, amikor kezdtem átlátni a viselkedésmintáimat, és a dolgok végre értelmet nyertek. Kitártam a szívemet, és kezdtem bízni magamban a mindennapok során, ami boldoggá tett és megnyugtatott. Ha valamiért kibillentem az egyensúlyból, akkor is értettem, miért történik. Így indult az én utam. Azzal, hogy ezt a könyvet a kezedbe vetted, elkezdődött a tiéd.

I. rész

Leszokás

1. LÉPÉS

Ismerd fel a mintákat, és tárd fel rejtett énedet!

Gyakran mondogatsz magadnak olyasmit, hogy „Nem vagyok elég jó”, „Hülye vagyok” vagy „Egy rakás szerencsétlenség vagyok”? Ráadásul mindezt önpusztító viselkedéssel, hozzáállással és önmagad korlátozásával ki is mutatod? Mélyen meg vagy győződve arról, hogy valami baj van veled, bár nem tudod megmondani, pontosan mi? Ez a viselkedésminta vég nélkül ismétlődik, és minden egyes alkalommal egyre rosszabbul érzed magad a bőrödben?

Mielőtt terápiára mentem volna, ilyen volt a szokásos viselkedésem. Mindig erősnek mutatkoztam, gondoskodtam mindenki másról, az ő igényeiket helyeztem az előtérbe, és olyannak látszottam, mint akinél minden klappol. Senki sem ismerte az igazi énemet. Ez az életvitel azonban teljesen tönkretett.

Egy napon azon kaptam magam, hogy a korábban alkalmazott megküzdési módszerek már nem működtek. Kimerültem, elfáradtam, tele voltam nehezteléssel és szégyennel. Segítségre volt szükségem, de senkiben sem bíztam annyira, hogy beavassam a gondjaimba. Nem akartam az emberek terhére lenni, nem akartam, hogy miattam fáradjanak, és főként amiatt aggódtam, mit gondolnának rólam a többiek. Fogalmam sem volt, mit tegyek, hogyan vészeljem át ezt az egészet. Csak azt akartam, hogy vége legyen.

A terápián kénytelen voltam magamba nézni – ott nincs menekvés, a reflektorfény ránk szegeződik –, és rábukkantam a szívem mélyén rejtőző önutálatra és szégyenre. Ezeket a terheket évek óta cipeltem. Elszakadtam önmagamtól, azoktól a részeimtől, amelyeket szégyelltem, és nem akartam, hogy mások lássák őket. Képtelen voltam teljes életet élni. Sosem éreztem, hogy elég jó vagyok; ezt oly módon próbáltam elérni, hogy mások kedvére tettem, és olyan voltam, amilyennek szerintem látni akartak.

Nem ápoltam jó kapcsolatot önmagammal; valójában borzalmas viszonyban voltam magammal. Bántottam magam, anélkül, hogy felfogtam volna, mit teszek. Nem jöttem rá: az életemet az attól való félelem irányítja, hogy mások elutasítanak. Pedig csupán én utasítottam el saját magamat.

A TÚLMŰKÖDŐ SZORONGÁS MEGÉRTÉSE

Lenyűgözőnek tartom, milyen drámaian megváltoznak a dolgok, ha elkezdjük megérteni önmagunkat. Amikor eldöntöttem, hogy cselekszem, minden változott: a kapcsolataim, a gondolkodásmódom, a munkám. Felszámoltam a magam elé állított korlátokat, s ezáltal új lehetőségek nyíltak meg előttem. Többé nem a kudarctól való félelem hajtott, és nem befolyásolt annyira, hogy mit gondolnak rólam mások. Ezt a félelmet persze nem lehet teljesen eltörölni, de sikerült lecsillapítanom.

Mindenkinek vannak olyan pillanatai, amikor nem érzi jól magát a bőrében, de ha ez állandósul, gátol, és megfoszt a boldogságtól, akkor ideje cselekedni.

A továbbiakban megismertetlek a túlműködő szorongás kezelésére szolgáló ötlépéses útmutatómmal. Szeretném, ha megbarátkoznál azzal a gondolattal, hogy rólad szólnak a dolgok, és nem aggódnál amiatt, mit hisznek az emberek. Az útmutató 1. lépésének célja, hogy jobban megértsd, milyen tünetekben és jellemvonásokban nyilvánul meg a HFA, és felismerd, vajon jelen vannak-e ezek a saját viselkedésedben.

Amikor elhatároztam, hogy felveszem a harcot a túlműködő szorongásommal, először meg kellett értenem, mit jelent ez a kifejezés, és miben nyilvánul meg ez a fajta szorongás az életemben. A „túlműködő” azt jelenti, hogy magas szinten funkcionáló, más szóval „túlteljesítő”. Ha HFA-val küzdünk, általában teljesen érdemtelennek hisszük magunkat, ezért igyekszünk többet tenni pusztán azért, hogy „elég jónak” érezzük magunkat, vagy eltereljük a figyelmünket. Magasabbra tesszük a lécet, mint bárki más, és egy véget nem érő körforgásba kerülünk: próbálunk megfelelni a magunk által felállított normáknak.

A HFA kezelésének első lépése az, hogy megértjük, a következő pedig az, hogy leszoktatjuk magunkat a hozzá kapcsolódó magatartásformákról. Miért? Mert azt gondolom, lehetetlen érdemi fejlődést elérni, ha nem vagyunk tisztában azzal, mivel is van dolgunk. Olyan, mintha egy bimbót figyelnénk, és meg akarnánk érteni, miért nem virágzik, holott valójában az egész növényt kellene vizsgálnunk.

A legtöbben valószínűleg tudjuk, mi a szorongás, és hogyan hat ránk. A bénító szorongástól úgy érezzük, mintha az érzéseink fogva tartanának, ami korlátozza a mindennapi életünket, és megakadályozza, hogy megfelelően gondoskodjunk magunkról. A HFA azonban rejtett szorongás – szégyenkezve és némán küzdünk a félelemmel, hogy nem vagyunk „elég jók”.

A túlműködő szorongásban szenvedő emberek általában rendkívül eredményesek, kívülről nézve sikeresek és céltudatosak – úgy tűnik, mindenük megvan. Ez azonban csak a látszat, amit a világ felé mutatnak. Belül a bénító szorongás számos tünetét tapasztalják, s ezek annyira beléjük ivódnak, hogy gyakran észre sem veszik magukon ezt a viselkedésformát, nem ismerik fel, hogy túlműködő szorongásban szenvednek.

Úgy próbálnak megbirkózni az elégtelenség érzésével, hogy nagyon magas mérce szerint működnek, és folyamatosan arra törekednek, hogy minden tőlük telhetőt megtegyenek az értékességük bizonyítása érdekében – de nem másoknak akarnak bizonyítani, hanem önmaguknak. Amennyiben nem látják át, hogy ezt teszik, a HFA viselkedésmintája folytatódik, s végül kimerülésben vagy kiégésben csúcsosodik ki.

A HFA ÉS A FOKOZOTT ÉRZÉKENYSÉG

Akik túlműködő szorongástól szenvednek, általában nagyon érzékenyek. Életük során azt tanulták, hogy egyszerűen nem elég jók úgy, ahogy vannak, vagy nem olyanok, amilyenek lenni akarnak. Nem tudják kezelni ezt az érzékenységet, vagy nem ismerik fel, hogy ez a hozzáállás szorongáshoz vezet, ezért aggódnak amiatt, milyennek látják őket, és a többiek kezébe adják a döntést, hogy meghatározzák az értéküket. Viselkedésük azon a meggyőződésükön alapszik, amely szerint másoknak el kell fogadniuk őket ahhoz, hogy elegendőnek érezhessék magukat.

A HFA-val küzdő emberek az érzékenységükön keresztül szemlélik a világot: magukra vesznek dolgokat, amikor talán nem kellene, majd úgy viselkednek, ahogyan szerintük mások elvárják tőlük. Ennek eredményeképpen abba a csapdába kerülnek, hogy folyton azt teszik, amit szerintük mások akarnak tőlük, csak hogy elég jónak érezzék magukat, miközben figyelmen kívül hagyják vagy elnyomják a saját valódi igényeiket és vágyaikat. Nehezen tudnak csak úgy lenni – megállni és megnyugodni –, és ebből ered a probléma. A túlműködő szorongás és a fokozott érzékenység kapcsolatát a 4. lépésben fogjuk részletesebben megvizsgálni.

Munkám során egy kétoldalú modellt használok, hogy rávilágítsak az ügyfeleimnek arra, amit a túlműködő szorongásban szenvedők az érzékenységükkel kapcsolatban nem látnak át.

Érzékenység a HFA-val küzdők szerint

Érzékenység valójában

Dramatikus

Szenvedélyes

Szorongó

Intuitív

Irracionális

Kifinomult

Problémás

Empatikus

Túl sok

Megértő

Gyenge

Figyelmes

Érzelmes

Másokra hangolódó

Az érzékenység két oldala

A táblázat tökéletesen illusztrálja, hogy a HFA-val élők az érzékenységet gyengeségnek tekintik, és megpróbálják visszafogni a valódi érzéseiket, hogy beilleszkedjenek. Nem akarunk mások lenni vagy kitűnni, pedig emberként mindannyiunknak az a rendeltetése, hogy a magunk módján tündököljünk, ami csodálatos dolog. Az érzékenység nem gyengeség – sőt, ebben rejlik az erőnk, ha arról van szó, hogy mélyebb, tartalmasabb szinten mozogjunk a világban.

Nem ilyen kávét rendeltem

Itt egy másik példa arra, hogyan mutatkozik meg az érzékenység a túlműködő szorongással élőkben. Egy kávézó pultjánál állok, és rendelek egy kapucsínót. A pultos goromba (legalábbis annak érzem), olyan, mintha a terhére lennék, mert folyton sóhajtozik, miközben felveszi a rendelésemet, és nem mosolyog.

Amikor elém teszi az italt, észreveszem, hogy a megrendelt kapucsínó helyett lattét kaptam. De mivel már eleve azt gondoltam, hogy idegesítem a baristát, és szerintem nincs a legjobb formában, nem szólok. Aggódom, hogy ha megtenném, abból konfliktus lenne, és a pultos engem hibáztatna a kavarodásért. Lehet, hogy tényleg lattét rendeltem, vagy rosszul mondtam. Inkább beletörődöm abba, hogy nem olyan kávét kaptam, amilyet kértem.

Nem veszem (vagy a szorongásom nem veszi) figyelembe, hogy a barista durvasága talán nem is nekem szól. Lehet, hogy ő ilyen, vagy olyan dolgok történtek vele, amikről nem tudok. De a fokozott érzékenységem kiszúrta a viselkedését, és mivel meggyőződésem, hogy „nem vagyok elég jó”, az én hibám lett az egész. Ez remek példa arra, hogyan színezik át a hiedelmeink a világunkat, és miként nehezíti meg a HFA, hogy lássuk egy helyzet valóságát.

Felhasznált irodalom

Bevezetés

[1] National Institute of Mental Health (NIMH): „Any Anxiety Disorder”, www.nimh.nih.gov/health/statistics/any-anxiety-disorder. Letöltés: 2023. november 20.

[2] Office for National Statistics: „Public opinions and social trends, Great Britain: personal well-being and loneliness”, www.ons.gov.uk/peoplepopulationandcommunity/wellbeing/datasets/publicopinionsandsocialtrendsgreatbritainpersonalwellbeingandloneliness. Letöltés: 2023. november 20.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen